Kristian Pihl Lorentzen (V), 2011-04-01:
Hos Venstre anerkender vi taxiens store betydning for samfundet.
Taxien er et individuelt og fleksibelt transportmiddel, der er et vigtigt supplement til den kollektive trafik.
Ikke kun erhvervslivet har behov for en god taxidækning, også private borgere, der f.eks. skal hjem fra en glad aften hos vennerne, har brug for at kunne ringe efter en vogn.
Derfor har vi brug for en god taxidækning landet over, i byen som på landet.
Desværre har vi i de seneste år oplevet en snigende taxidød, ikke mindst i de tyndere befolkede egne af landet.
Mange steder på landet er det blevet svært at få fat i en taxa, når man skal hjem fredag eller lørdag nat.
Det er et problem, for det gør det ikke just mere attraktivt at bo på landet.
Dertil kommer, at ifølge politiet øger mangelen på taxier også risikoen for spirituskørsel og vold i nattelivet.
Derfor er der behov for øget politisk fokus på at forebygge taxidøden, både her på Christiansborg og så sandelig også ude i kommunerne.
Jævnfør taxiloven har den enkelte kommune en meget stor rolle at spille for at sikre en ordentlig taxidækning, og inden for den nuværende lovgivning kan kommunalbestyrelserne faktisk trække på en række instrumenter til sikring af taxier i landområderne, eksempelvis kan man vælge at fastsætte takster, som via en garantipulje sikrer en god betaling for landture.
Desuden kan kommunen lægge en strategi for udbud af den offentlige servicekørsel, så der udbydes i mindre pakker.
Dermed får også den lille landtaxivognmand mulighed for at byde og sikre sig et levebrød i løbet af ugen, så han også har mulighed for at køre taxi fredag og lørdag nat.
Der er også grund til at glæde sig over, at teletaxier vinder frem som et godt, fleksibelt og miljøvenligt alternativ til kørsel med store, tomme busser på ydertidspunkter.
Teletaxier er en god løsning for borgerne, og teletaxierne er også med til at styrke de lokale taxivognmænd.
De såkaldte EP-tilladelser, erhvervsmæssig personbefordring, jævnfør busloven har bredt sig med stor hast.
Tilladelserne udstedes for nuværende centralt i Trafikstyrelsen efter ansøgning og i stigende tal.
De mange nye EP-tilladelser har i høj grad bidraget til taxidøden.
Det er en høj pris at betale, for at kommuner og regioner måske får kørt deres offentlige servicekørsel af patienter, elever og handicappede en smule billigere.
Med dette lovforslag sidestilles taxier og tilladelser til offentlig servicetrafik, altså det, der svarer til de nuværende EP-tilladelser, lige såvel med hensyn til energikrav til køretøjerne som uddannelseskrav til chaufførerne, altså en mere fair konkurrencesituation for taxierne.
Desuden lægges der op til en lokal behovsvurdering med hensyn til bevillinger, så det bliver et lokalpolitisk ansvar at sikre en god balance imellem taxibevillinger på den ene side og bevillinger til offentlig servicekørsel på den anden side.
Det er et godt tiltag, der vil styrke det lokale politiske fokus og lokale ansvar for taxiernes rammevilkår.
Jeg må dog sige, at Venstre fortsat er bekymret for, om dette tiltag er tilstrækkeligt.
Måske er der behov for mere, der kan hindre den nuværende udhuling af eksistensgrundlaget for taxier på landet.
Derfor ser vi frem til at kigge nærmere på sagen i forbindelse med udvalgsbehandlingen af dette lovforslag.
Vi må og skal have standset taxidøden.
Afslutningsvis vil jeg hilse det velkommen, at der med det lovforslag indføres profilbeklædning.
Langt de fleste taxichauffører har allerede en pæn påklædning, der viser, at de er taxichauffører.
Det hører sig også til sådan en udadvendt funktion, men der findes også chauffører, som kører rundt i en påklædning, der ikke hører hjemme i en taxa, og hvor det er svært at se, at der overhovedet er tale om taxichauffører.
Det skal naturligvis være sådan, at kunden med det samme kan se, at her er en veluddannet og serviceminded chauffør, ikke mindst i en tid, hvor der desværre meldes om flere og flere sorte og uautoriserede taxier i nattelivet i de større byer, og derfor ser vi frem til, at vi nu får de sidste taxier med på vognen, så alle ægte taxichauffører har en klar og professionel profil over for kunderne, hvad enten det er borgere her i landet eller besøgende turister.
Venstre støtter lovforslaget.